## Els hotels del litoral de la Comunitat Valenciana esperen una ocupació del 70 % la Nit de Cap d’Any

*** Segons les dades de Turisme Comunitat Valenciana, destaca Benidorm, amb una previsió del 84,6 %; seguit del litoral de la província d’Alacant, amb un 71,9 %, i la ciutat de València, amb el 71 %
* Marián Cano subratlla la fortalesa del sector turístic i la capacitat d’atracció de la Comunitat Valenciana**

La consellera d’Indústria, Turisme, Innovació i Comerç ha informat este dimarts que els hotels del litoral de la Comunitat Valenciana “esperen aconseguir una ocupació mitjana pròxima al 70 % per al període comprés entre la Nit de Cap d’Any i la nit del dissabte 3 de gener”.

Segons ha explicat la consellera, les dades reflectixen una evolució positiva en les principals destinacions turístiques de la Comunitat. “Benidorm torna a situar-se al capdavant, amb el 84,6 % de les seues places hoteleres ja reservades per a estes dates, mentres que el conjunt del litoral de la província d’Alacant aconseguirà previsiblement el 71,9 % d’ocupació”, ha assenyalat.

Així mateix, ha destacat el bon comportament de la ciutat de València, que preveu arribar al 71 % d’ocupació hotelera durant este període festiu, impulsada tant pel turisme nacional com per l’arribada de visitants internacionals per a acomiadar l’any.

La consellera ha fet públics així els resultats de l’enquesta telefònica que ha dut a terme Turisme Comunitat Valenciana a una mostra d’establiments hotelers de la Comunitat Valenciana, amb la finalitat de conéixer les expectatives d’ocupació per a les nits del 31 de desembre, 1, 2 i 3 de gener (dimecres, dijous, divendres i dissabte).

En conjunt, el sondeig reflectix que el litoral de la Comunitat Valenciana registra unes reserves estimades del 69,1 % per al pont comprés entre la Nit de Cap d’Any i el primer cap de setmana de gener.

Marián Cano ha valorat estes xifres com a “positives, ja que confirmen la fortalesa del sector turístic de la Comunitat Valenciana fins i tot en un calendari poc favorable, atés que el festiu d’Any Nou cau en dijous”, i ha destacat que “la bona resposta de les principals destinacions demostra la capacitat d’atracció de la Comunitat Valenciana”.

A més, la consellera ha assenyalat que “les reserves d’última hora permetran previsiblement millorar estes dades en els pròxims dies”, i ha subratllat que “estes previsions anticipen un tancament d’any sòlid per al conjunt del sector turístic, que torna a mostrar la seua importància com a motor econòmic i d’ocupació per a la Comunitat Valenciana”.

Fecha: 30/12/2025